የኢትዮ- ሱዳን ከፍተኛ የፖለቲካ ኮሚቴ ስብሰባ የአገራቱን ግንኙነት ማጠናከር በሚቻልባቸው ጉዳዮች ዙሪያ መምከሩ ተገለጸ
አዲስ አበባ፦ የኢትዮ ሱዳን ከፍተኛ የፖለቲካ ኮሚቴ ስብሰባ የአገራቱን ግንኙነት ይበልጥ ማጠናከር በሚቻልባቸው፣ በድንበር ጉዳዮች እና አዋሳኝ አካባቢዎች የጸጥታና ደህንነት ጉዳዮች ዙሪያ በስፋት መምከሩ ተገለጸ። 
ከውጭ ጉዳይ ሚኒስቴር ቃል አቀባይ ፅህፈት ቤት ትናንት ያገኘነው መረጃ እንደሚያመለክተው፤ የፖለቲካ ምክክሩ በሁለቱ አገራት መካከል መልካም ግንኙነትን፣ ሰላምን፣ አብሮ መኖርን እና በጋራ መግባባት ላይ የተመሠረተ የረጅም ጊዜ ግንኙነቶችን በሚያጠናክር መንፈስ ተካሂዷል። 
ውይይቱ በተለይም በሁለቱ አገራት አዋሳኝ አካባቢዎች በየጊዜው የሚያጋጥሙ የጸጥታና የደህንነት ችግሮችን በዘላቂነት ለመፍታት፤ ከዚህ ባለፈ የሁለቱን አገራት የድንበር ጉዳይ በተመለከተ የህዝቦችን አብሮነትና የግንኙነቱን ታሪካዊ ዳራ ግምት ውስጥ በማስገባት ማስቀጠል የሚያስችል እንደነበር አስታውቋል። 
በሁለቱ አገራት አዋሳኝ አካባቢዎች የሚታዩ ህገ ወጥ የሰዎች ዝውውር፤ ህገ ወጥ የመሳሪያ ዝውውር፤ አፈና እና የመሳሰሉ ህገ ወጥ ድርጊቶችን በጋራ ለመከላከልና መፍትሄ ለማስቀመጥ የሚያስችል አቅጣጫም ማስቀመጡን አመልክቷል። 
በአካባቢው የሚኖሩ አርሶ አደሮች ተረጋግተው ያለምንም መስተጓጎል የእርሻ ስራቸውን መቀጠል እንዳለባቸው እንዲሁም ከቅርብ ጊዜ ወዲህ እየተስተዋለ የመጣው የደህንነት ስጋት እና የነዋሪዎችን የተረጋጋ ህይወት የሚያውኩ አዳዲስ የጸጥታ ሃይል እንቅስቃሴዎች በአፋጣኝ እንዲስተካከሉም በተደረገው ውይይት የጋራ ግንዛቤ መያዙን አስታውቋል። 
የሁለቱ አገራት አጎራባች የአስተዳደር አካላትም በየጊዜው እየተገናኙ ልዩነቶችን በማጥበብ በጋራ የጸጥታ ጉዳዮች ላይ መምከር እንዳለባቸው መግባባት ላይ መደረሱንም ጠቁሟል። ስብሰባው ትናንት የተጠናቀቀ ሲሆን፤ ቀጣዩ ስብሰባም በሰኔ ወር 2012 ዓ.ም አጋማሽ በካርቱም ለማድረግ ስምምነት ላይ መደረሱንም አመልክቷል። 
በውይይቱ የኢትዮጵያ የልዑካን ቡድን በምክትል ጠቅላይ ሚኒስትር አቶ ደመቀ መኮንን የተመራ ሲሆን፥ የሱዳን የልዑካን ቡድን ደግሞ በሱዳን የካቢኔ ጉዳዮች ሚኒስትር ኦማር በሽር ማኒስ ተመርቷል።አዲስ ዘመን ግንቦት 11/2012በጋዜጣው ሪፖርተር